Η ***Σταχτοπούτα ΙΙΙ: Στροφή στον χρόνο*** (στο Ηνωμένο Βασίλειο κυκλοφόρησε απλά ως ***Σταχτοπούτα: Στροφή στον χρόνο***) είναι η δεύτερη συνέχεια της κλασικής ταινίας κινουμένων σχεδίων του 1950 *Σταχτοπούτα*, η οποία κυκλοφόρησε απευθείας σε βίντεο σε παραγωγή της Walt Disney Pictures. Αποτελεί συνέχεια της αυθεντικής ταινίας παρά της πρώτης συνέχειας, *Σταχτοπούτα ΙΙ: Τα όνειρα γίνονται πραγματικότητα*, αλλά εξαιτίας της ασυνήθιστης χρονολογικής σειράς, αναγνωρίζει τα γεγονότα και τους χαρακτήρες της πρώτης συνέχειας.

Η ταινία κυκλοφόρησε στις 6 Φεβρουαρίου 2007 σε σκηνοθεσία Φρανκ Νίσσεν και σε αυτήν χαρίζουν μεταξύ άλλων τις φωνές τους οι Τζένιφερ Χέιλ και Σουζάν Μπλέικσλι. Στην τηλεόραση έκανε πρεμιέρα στις 3 Δεκεμβρίου 2007 στο κανάλι Toon Disney.

Πλοκή
-----

Η Σταχτοπούτα και ο Πρίγκιπας κάνουν ένα πικ-νιο για να γιορτάσουν την πρώτη τους επέτειο. Στο μεταξύ, στην οικεία Τρεμέιν, οι θετές αδελφές της Σταχτοπούτας - Αναστασία και Ντριζέλα - με πικρία κάνουν τις δουλειές που έκανε στο παρελθόν η Σταχτοπούτα. Η Αναστασία περιπλανιέται για να αποφύγει τις δουλειές και βλέπει το πικ-νικ. Όταν το μαγικό ραβδί της Νεραϊδονονάς της πέφτει, η Αναστασία το παίρνει και το πηγαίνει στη μητέρα της. Στη διαμάχη που ακολουθεί, η Αναστασία ακούσια μετατρέπει τη Νεραϊδονονά σε άγαλμα κήπου.

Η Λαίδη Τρεμέιν, διασκεδάζοντας με την ευκαιρία που της δίνεται να καταστρέψει τη ζωή της Σταχτοπούτας, χρησιμοποιεί το ραβδί για να γυρίσει πίσω τον χρόνο στην ημέρα που ο Μεγάλος Δούκας ήρθε στο σπίτι με το γυάλινο γοβάκι και η Σταχτοπούτα το φόρεσε. Χρησιμοποιεί επίσης το ραβδί για να μεγαλώσει το νούμερο του γυάλινου γοβακιού, έτσι ώστε να ταιριάζει στο πόδι της Αναστασίας. Βλέποντας ότι το γοβάκι ταιριάζει στην Αναστασία, ο Μεγάλος Δούκας ανακοινώνει ότι αυτή πρέπει να είναι η κοπέλα που ψάχνει ο Πρίγκιπας. Η Σταχτοπούτα φτάνει στη σκηνή πολύ αργά και η Λαίδη Τρεμέιν καταστρέφει το δεύτερο γοβάκι - τη μόνη απόδειξη ότι αυτή ήταν η κοπέλα που χόρεψε με τον Πρίγκιπα το βράδυ του χορού. Η Σταχτοπούτα αποφασίζει να ακολουθήσει τη Λαίδη Τρεμέιν και τις θετές αδελφές της στο παλάτι μαζί με τον Ζακ και τον Γκας.

Αρχικά, ο Πρίγκιπας ισχυρίζεται ότι η Αναστασία δεν είναι η κοπέλα που χόρεψε μαζί της στο χορό, αλλά η Λαίδη Τρεμέιν χρησιμοποιεί για άλλη μια φορά το ραβδί για να του αλλάξει τη μνήμη, με αποτέλεσμα ο Πρίγκιπας να δεχτεί να γίνει η Αναστασία η σύζυγός του. Ο Ζακ και ο Γκας βλέπουν τα πάντα και ενημερώνουν τη Σταχτοπούτα ότι η Λαίδη Τρεμέιν έχει το μαγικό ραβδί της Νεραϊδονονάς. Η Σταχτοπούτα εμφανίζεται ως υπηρέτρια στο παλάτι για να μπορέσει να μπει στο δωμάτιο των Τρεμέιν, αλλά η Λαίδη Τρεμέιν την εντοπίζει και διατάζει τους φρουρούς του παλατιού να τη συλλάβουν ως εισβολέα. Η Σταχτοπούτα καταφέρνει να αγγίξει για πολύ λίγο το χέρι του Πρίγκιπα κι αυτός αρχίζει να την αναγνωρίζει, αλλά η Λαίδη Τρεμέιν διατάζει να εξοριστεί η Σταχτοπούτα από το βασίλειο με το επόμενο καράβι. Τα ποντίκια βρίσκουν τον Πρίγκιπα και του εξηγούν όλη την ιστορία κι εκείνος φεύγει αμέσως για να προλάβει το καράβι πριν φύγει από το λιμάνι. Φτάνει ακριβώς πριν την αναχώρηση και αγκαλιάζει τη Σταχτοπούτα καθώς οι αληθινές τους αναμνήσεις επιστρέφουν. Της κάνει πρόταση γάμου την οποία και αποδέχεται.

Ο Πρίγκιπας φέρνει τη Σταχτοπούτα πίσω στο παλάτι και εξηγεί τα πάντα στον Βασιλιά και στον Μεγάλο Δούκα. Ο Βασιλιάς διατάζει τη σύλληψη των Τρεμέιν αλλά εκείνες δραπετεύουν χρησιμοποιώντας το μαγικό ραβδί. Καθώς η Σταχτοπούτα προετοιμάζεται για τον γάμο της, η Λαίδη Τρεμέιν εμφανίζεται με την Αναστασία, η οποία έχει μεταμορφωθεί μαγικά σε σωσία της Σταχτοπούτας. Τότε, η Λαίδη Τρεμέιν μεταφέρει τη Σταχτοπούτα, τον Ζακ και τον Γκας στα υπόγεια του κάστρου για να πεθάνουν, αλλά καταφέρνουν να ξεφύγουν.

Τρέχοντας να προλάβει, φτάνει στο κάστρο ακριβώς τη στιγμή που ο Πρίγκιπας και η Αναστασία είναι έτοιμοι να ανταλλάξουν τους όρκους τους. Την τελευταία στιγμή, η συνείδηση της Αναστασίας δεν την αφήνει να ολοκληρώσει αυτό που ξεκίνησαν και απορρίπτει τον Πρίγκιπα. Η Λαίδη Τρεμέιν και η Ντριζέλα αποκαλύπτονται από το θυμό τους και ο Βασιλιάς διατάζει να τις συλλάβουν. Για άλλη μια φορά αποφεύγουν τη σύλληψη καθώς η Λαίδη Τρεμέιν μετατρέπει τους φρουρούς σε ζώα. Κατά τη διάρκεια της μάχης, το μαγικό ξόρκι από το ραβδί εκτρέπεται και κτυπάει τη Λαίδη Τρεμέιν και τη Ντριζέλα, οι οποίες μεταμορφώνονται σε βατράχια και μεταφέρονται στο κελάρι του κάστρου. Παίρνοντας το ραβδί στα χέρια της, η Αναστασία επανέρχεται στην πραγματική της μορφή και η Σταχτοπούτα επαναφέρει τη Νεαρϊδονονά. Η Νεραϊδονονά προσφέρεται να επαναφέρει τον χρόνο στην αρχική του κατάσταση, αλλά η Σταχτοπούτα και ο Πρίγκιπας το αρνιούνται. Το ζευγάρι παντρεύεται και ζουν αυτοί καλά κι εμείς καλύτερα «ξανά».

Κατά τη διάρκεια των τίτλων τέλους, βλέπουμε τη Λαίδη Τρεμέιν και τη Ντριζέλα να επανέρχονται στην ανθρώπινη μορφή τους, οι οποίες τρομαγμένες ανακαλύπτουν ότι είναι ντυμένες ως υπηρέτριες.

Ηθοποιοί
--------


|  |  |
| --- | --- |
| 
* Τζένιφερ Χέιλ ως Σταχτοπούτα
	+ Τα τραγούδια ερμήνευσε η Τάμι Τάπαν
* Κρίστοφερ Ντάνιελ Μπαρνς ως Πρίγκιπας
* Σουζάν Μπλέικσλι ως Λαίδη Τρεμέιν
* Τρες Μακνίλ ως Αναστασία
* Ρούσι Τέιλορ ως Ντριζέλα και Νεραϊδονονά
* Αντρέ Στόζκα ως Βασιλιάς
	+ Χόλαντ Τέιλορ ως Προυντένς
* Ρομπ Πόλσεν ως Μεγάλος Δούκας και Ζακ
* Κόρεϊ Μπάρτον ως Γκας
* Φρανκ Γουέλκερ ως Λούσιφερ

 | 
Ελληνική μεταγλώττιση
* Άριελ Κωνσταντινίδη ως Σταχτοπούτα
* Διαμαντής Καραναστάσης ως Πρίγκιπας
* Σοφία Χάνου ως Λάιδη Τρεμέιν
* Αργυρώ Βούρου ως Αναστασία
* Κατερίνα Γκίργκις ως Ντριζέλα
* Βίνα Παπαδοπούλου ως Νεραϊδονονά
* Ντίνος Δουλγεράκης ως Βασιλιάς
* Γιάννης Στεφόπουλος ως Ζακ
* Τάσος Κωστής ως Γκας
* Πέρη Ποράβου ως Προυντένς
* Σπύρος Μπιμπίλας ως Μεγάλος Δούκας

 |

Παραγωγή
--------

Η ταινία ήταν η τελευταία παραγωγή των DisneyToon Studios της Αυστραλίας (τα στούντιο έκλεισαν και ο εξοπλισμός τους βγήκε σε δημοπρασία αμέσως μετά την ολοκλήρωση της παραγωγής της *Σταχτοπούτας ΙΙΙ* τον Ιούλιο του 2006). Σε αντίθεση με την προηγούμενη συνέχεια, *Σταχτοπούτα ΙΙ: Τα όνειρα γίνονται πραγματικότητα*, η οποία φτιάχτηκε κατά κύριο λόγο στην Ιαπωνία (τα στούντιο εκεί επίσης έκλεισαν λίγο μετά την ολοκλήρωση της *Σταχτοπούτας ΙΙ*), στους εικονογραφιστές της *Σταχτοπούτας ΙΙΙ* δόθηκαν σχολαστικά φύλλα μοντέλων και εκτεταμένες live-action σκηνές για αναφορά.

Soundtrack
----------

Τα αυθεντικά τραγούδια που ακούμε στην ταινία, συμπεριλαμβανομένων των «Perfectly Perfect», «More than a Dream» και «At the Ball», γράφτηκαν από τους συχνούς τραγουδοποιούς της Disney, Άλαν Ζάκαρι και Μάικλ Γουάινερ. Η Χάιντεν Πανετιέρ ερμήνευσε το τραγούδι των τίτλων τέλους, «I Still Believe» και ένα μουσικό βίντεο φτιάχτηκε το οποίο περιλαμβανόταν στο DVD της ταινίας ως έξτρα. Επίσημο soundtrack δεν κυκλοφόρησε ποτέ.

Κυκλοφορία
----------

Η *Σταχτοπούτα ΙΙΙ: Στροφή στο χρόνο* κυκλοφόρησε σε DVD τον Φεβρουάριο του 2007. Αν και μια ντέμο VHS έχει βρεθεί, δεν επιβεβαιώθηκε ή διαψεύσθηκε ποτέ αν ήταν αληθινή και αν η ταινία κυκλοφόρησε και σε VHS μορφή. Η ταινία αποσύρθηκε από την αγορά στις 31 Ιανουαρίου 2008.

**Έξτρα του DVD**

* Παιχνίδια και δραστηριότητες:
	+ Παιχνίδι *Bibbidi-Bobbidi*
	+ Παιχνίδι *Cinderella's Ballroom* (DVD-ROM)
* Μουσική και άλλα
	+ Μουσικό βίντεο του τραγουδιού «I Still Believe» από την Χάιντεν Πανετιέρ
* Backstage
	+ Backstage At Disney Cruise Line's «Twice Charmed»
* Μια πρώτη ματιά στο νέο DVD, «Disney Princess Enchanted Tales»

Υποδοχή
-------

Η *Σταχτοπούτα III* έλαβε κυρίως θετικές κριτικές ανάμεσα στις επτά κριτικές που περιλαμβάνονται στην ιστοσελίδα Rotten Tomatoes, δίνοντας τελικό ποσοστό στην ταινία 71%. Κρίθηκε θετικά σε σχέση με την πρώτη συνέχεια, *Σταχτοπούτα ΙΙ: Τα όνειρα γίνονται πραγματικότητα*, η οποία έχει ποσοστό 11% στην ίδια σελίδα.

Ο αρθρογράφος του περιοδικού *Slate*, Νταν Κόις, χρησιμοποιεί τη *Σταχτοπούτα ΙΙΙ* για να υπερασπιστεί τα πλεονεκτήματα των συνεχειών της Disney που κυκλοφορούν απευθείας σε βίντεο, μετά την ανακοίνωση της Disney ότι ακύρωναν την παραγωγή περισσότερων συνεχειών. Ο Κόις επισημαίνει ότι στην *Σταχτοπούτα ΙΙΙ*, η κακιά θετή αδελφή (Αναστασία) επιτέλους μετατρέπεται σε έναν πλήρες εξελισσόμενο χαρακτήρα και κάποια σημεία από τον παραλογισμό της πρώτης ταινίας εμπαίζονται με έναν ευγενή τρόπο.

Αρκετοί εντόπισαν αρκετές ομοιότητες μεταξύ της υπόθεσης της ταινίας με το «Twice Charmed: An Original Twist on the Cinderella Story», ένα θεατρικό μιούζικαλ το οποίο δημιουργήθηκε από την Walt Disney Creative Entertainment.

Παραπομπές
----------

1. ↑  Grimm, Nick (27 Ιουλίου 2005). «Disney cans Australian animation operation». *ABC News Online*. Αρχειοθετήθηκε από το πρωτότυπο στις 30 Ιουλίου 2005.. Ανακτήθηκε στις 12 Αυγούστου 2013.
2. ↑  «Cinderella III: A Twist in Time (2006)». Rotten Tomatoes. Ανακτήθηκε στις 2 Απριλίου 2018.
3. ↑  «Cinderella II: Dreams Come True». Ανακτήθηκε στις 2 Απριλίου 2018.
4. ↑  «Disney ditching its direct-to-DVD sequels». *Chicago Sun Times*. 29 Ιουνίου 2007. Αρχειοθετήθηκε από το πρωτότυπο στις 24 Αυγούστου 2007.
5. ↑  Kois, Dan (17 Ιουλίου 2007). «Why Bambi II Is Better Than Bambi: And why Disney shouldn't kill the straight-to-DVD sequel». *Slate*. Αρχειοθετήθηκε από το πρωτότυπο στις 22 Αυγούστου 2007.
6. ↑  Strong, Josh (23 Ιανουαρίου 2007). «Director Frank Nissen on Cinderella III». *Animated Views*. Ανακτήθηκε στις 2 Απριλίου 2018.

Εξωτερικοί σύνδεσμοι
--------------------

* Επίσημος ιστότοπος
* Cinderella 3 DVD Official Disney Website
* Director Frank Nissen on *Cinderella III: A Twist in Time*
* *Σταχτοπούτα ΙΙΙ: Στροφή στον χρόνο* στην The Big Cartoon DataBase
* *Σταχτοπούτα ΙΙΙ: Στροφή στον χρόνο*   στην IMDb

  


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ταινίες κινουμένων σχεδίων Disney απευθείας σε βίντεο |
| --- |
|  |
| Συνέχειες | 
* *Η Επιστροφή του Τζαφάρ* (1994)
* *Ο Αλαντίν και ο Βασιλιάς των Κλεφτών* (1996)
* *Η Πεντάμορφη και το Τέρας 2: Τα μαγεμένα Χριστούγεννα* (1997)
* *Η Πεντάμορφη και το Τέρας 3: Ο μαγικός κόσμος της Μπελ* (1998)
* *Ποκαχόντας ΙΙ: Ταξίδι σε ένα Νέο Κόσμο* (1998)
* *Ο Βασιλιάς των Λιονταριών II: Το Βασίλειο του Σίμπα* (1998)
* *Η νέα Γκουφοταινία* (2000)
* *Η Μικρή Γοργόνα ΙΙ: Επιστροφή στη Θάλασσα* (2000)
* *Η Λαίδη και ο Αλήτης ΙΙ: Η περιπέτεια του Σκαμπ* (2001)
* *Σταχτοπούτα ΙΙ: Τα όνειρα γίνονται πραγματικότητα* (2002)
* *Η Παναγία των Παρισίων ΙΙ* (2002)
* *Η Χαμένη Ατλαντίδα: Η επιστροφή του Μάιλο* (2003)
* *Τα 101 σκυλιά της Δαλματίας ΙΙ: Η περιπέτεια του Πάτσα* (2003)
* *Ο Βασιλιάς των Λιονταριών 3: Χακούνα Ματάτα* (2004)
* *Μουλάν 2* (2004)
* *Ταρζάν 2* (2005)
* *Λίλο & Στιτς 2: Ο Στιτς έχει πρόβλημα* (2005)
* *Ο Κρονκ έχει κέφια* (2005)
* *Μπάμπι 2* (2006)
* *Ο Αδελφός μου ο Αρκούδος 2* (2006)
* *Η Αλεπού και το Κυνηγόσκυλο 2* (2006)
* *Σταχτοπούτα ΙΙΙ: Στροφή στον χρόνο* (2007)
* *Η Μικρή Γοργόνα 3: Τα πρώτα χρόνια της Άριελ* (2008)
 |
|  |
| Ταινίες βασισμένεςσε τηλεοπτικές σειρές | 
* *Recess Christmas: Miracle on Third Street* (2001)
* *Recess: Taking the Fifth Grade* (2003)
* *Recess: All Growed Down* (2003)
* *Λίροϊ & Στιτς* (2006)
 |
|  |
| Πιλοτικά επεισόδιακαι συλλογές | 
* *Gargoyles the Movie: The Heroes Awaken* (1995)
* *Mighty Ducks the Movie: The First Face-Off* (1997)
* *Hercules: Zero to Hero* (1998)
* *Buzz Lightyear of Star Command: The Adventure Begins* (2000)
* *Ταρζάν & Τζέιν* (2002)
* *Γουίνι το Αρκουδάκι: Χαρούμενες στιγμές* (2002)
* *Στιτς! Η Ταινία* (2003)
* *Once Upon a Halloween* (2005)
* *Pooh's Heffalump Halloween Movie* (2005)
 |
|  |
| Πρωτότυπες ιστορίες | 
* *Η μεγαλύτερη περιπέτεια του Γουίνι* (1997)
* *Μία φορά κι έναν καιρό τα Χριστούγεννα του Μίκυ Μάους* (1999)
* *Γουίνι το Αρκουδάκι: Άνοιξη με τον Ρω* (2004)
* *Μίκυ, Ντόναλντ, Γκούφυ: Οι Τρεις Σωματοφύλακες* (2004)
* *Μια φορά και δυο καιρούς ήταν τα Χριστούγεννα του Μίκυ* (2004)
 |
|  |
| Spin-offs | 
* *Disney Princess Enchanted Tales: Follow Your Dreams* (2007)
* *Τίνκερμπελ* (2008)
* *Η Τίνκερμπελ και ο Χαμένος Θησαυρός* (2009)
* *Η Τίνκερμπελ και η Μεγάλη Νεραϊδοδιάσωση* (2010)
* *Τίνκερμπελ: Το Μυστικό των Νεραϊδοφτερών* (2012)
* *Η Τίνκερμπελ και οι Πειρατές* (2014)
* *Η Τίνκερμπελ και το Τέρας του Ποτέ* (2015)
 |
|  |
| Μεταφορές | 
* *Γουίνι το Αρκουδάκι: Οι εποχές των δώρων* (1999)
* *Τα μαγικά Χριστούγεννα του Μίκυ: Αποκλεισμένοι στη λέσχη του Μίκυ* (2001)
* *Ταρζάν & Τζέιν* (2002)
* *Mickey's House of Villains* (2002)
 |

 |